Дзьмітры Мазалеўскі

**Дзьмітры Мазалеўскі** ( 30 красавіка 1985 году, Берасьце, БССР) — колішні беларускі футбаліст, нападнік. У 2007—2012 гадах згуляў тры матчы за нацыянальную зборную Беларусі.

## Кар’ера
### Клюбная
Дзьмітры зьяўляецца выхаванцам футбольнай школы СДЮШАР-5 гораду Берасьце. Прафэсійную кар’еру пачаў у берасьцейскім «Дынама» ў 2002 годзе. У сэзоне 2003 году дэбютаваў у чэмпіянаце Беларусі за клюб з гораду над Бугам. У 2004 годзе Дзьмітры здолеў замацавацца ў галоўнай камандзе. У 2007 годзе разам з «Дынама» стаў уладальнікам Кубка Беларусі. Тады Мазалеўскі ўсталяваў бамбардзірскі рэкорд, які не пабіты да гэтага часу — 9 галоў за розыгрыш.

З 20 сьнежня 2011 году зьяўляецца гульцом БАТЭ, дзе таксама замацаваўся ў якасьці аднаго з асноўных нападнікаў. Дэбютаваў за клюб 5 сакавіка 2012 году ў матчы за Супэркубак краіны. Пасьля аднаўленьня ад траўмы Віталя Радзівонава пачаў радзей зьяўляцца ў асноўным складзе, а ў чэрвені 2012 году і сам атрымаў траўму. Пазьней вярнуў месца ў асноўным складзе. Усяго ў сэзоне 2012 году адзначыўся 9-ю галамі ў чэмпіянаце, што стала найлепшым паказьнікам у камандзе пасьля Рэнана Брэсана. У сэзоне 2013 году зьяўляўся на полі эпізадычна, што ў многім было зьвязана з траўмамі (адсутнічаў празь іх у чэрвені—ліпені і з кастрычніка 2013 году). Сэзон 2014 году праз траўмы ўвогуле цалкам прапусьціў. У жніўні 2015 году аднавіўся ад траўмы, некаторы час выступаў за рэзэрвовы склад, а 16 кастрычніка 2015 году пасьля двухгадовага перапынку зьявіўся на полі ў матчы Найвышэйшай лігі супраць «Віцебску» (2:0), дзе адзначыўся голам і галявой перадачай. Гэтая перамога дазволіла БАТЭ заўчасна заваяваць чарговае чэмпіёнства. Неўзабаве замацаваўся ў якасьці асноўнага нападніка барысаўчанаў. У сьнежні 2015 году падоўжыў кантракт з БАТЭ. Сэзон 2016 году пачаў у асноўным складзе, але пазьней трапіў на лаўку запасных. 12 верасьня 2016 году пагадненьне з нападнікам было скасаванае.

У верасьні 2016 году пакінуў БАТЭ. Пэўны час трэнаваўся зь берасьцейскім «Дынама», але ў кастрычніку 2016 году падпісаў кантракт з клюбам «Ганконг Рэйнджарз», але не згуляў у яго складзе ніводнага матчу і пакінуў клюб менш чым празь месяц. У лютым 2017 году падпісаў кантракт зь берасьцейскім «Дынама». Пачынаў сэзон 2017 году ў першай адзінаццатцы дынамаўцаў, але пазьней страціў месца ў асноўным складзе. У ліпені 2017 году кантракт нападніка паводле пагадненьня бакоў быў ануляваны. У ліпені 2017 году перайшоў у летувіскі клюб «Атлянтас». У сакавіку 2018 году абвясьціў пра завяршэньне кар’еры.

### Міжнародная
Гуляў за моладзевую зборную Беларусі. У 2007 годзе дэбютаваў за нацыянальную зборную, але згуляў за яе толькі ў трох матчах (два ў 2007 годзе, адзін у 2012 годзе).

## Трэнэрская праца
У пачатку 2018 году трэнаваўся з другой камандай берасьцейскага «Дынама», а ў сакавіку, завяршыўшы кар’еру гульца ды перайшоў на трэнэрскую працу ў клюбе. У сакавіку 2019 году ўзначаліў дубль берасьцейскага «Дынама». У студзені 2020 году стаў памочнікам Сяргея Кавальчука ў асноўнай камандзе дынамаўцаў. Пакінуў трэнэрскі штаб «Дынама» разам з Кавальчуком у траўні 2022 году.

## Дасягненьні
**[[БАТЭ Барысаў|БАТЭ]]**
* Чэмпіён Беларусі: 2012
* Уладальнік Супэркубка Беларусі: 2013, 2016

**[[Дынама Берасьце]]**:
* Уладальнік Кубка Беларусі: 2007, 2017

## Статыстыка

## Крыніцы

## Вонкавыя спасылкі
* Профіль на афіцыйным сайце ФК БАТЭ
* Профіль на сайце transfermarkt.de
* Статыстыка «ПБ-Инфо»
* Профіль на soccerway.com

Катэгорыя:Нарадзіліся ў Берасьці
Катэгорыя:Беларускія футбалісты